Atbildot uz Jūsu vēstuli (reģ. 18.04.2017. ar Nr.2017-6279) par tūristu mītņu projektēšanu, Ekonomikas ministrija norāda, ka atkarībā no paredzētās tūristu mītnēs (brīvdienu mājas) kopējās platības projektēšanā ir piemērojams Latvijas būvnormatīvs LBN 208-15 “Publiskas būves” vai Latvijas būvnormatīvs LBN 211-15 “Dzīvojamās ēkas”. Ja tūristu mītnes kopējā platība nav lielāka par 150 m2, tad atbilstoši Latvijas būvnormatīva LBN 208-15 “Publiskas būves” 110. punktam un Latvijas būvnormatīva LBN 211-15 “Dzīvojamās ēkas” 91. punktam ir piemērojams Latvijas būvnormatīvs LBN 211-15 “Dzīvojamās ēkas”. Līdz ar to, ievērojot, ka tūristu mītnes (brīvdienu mājas; kadastra apzīmējums 64780130108003) kopējā platība nav lielāka par 150 m2, konkrētajā gadījumā ir piemērojams Latvijas būvnormatīvs LBN 211-15 “Dzīvojamās ēkas”.

Atbilstoši Latvijas būvnormatīvā LBN 211-15 “Dzīvojamās ēkas” 92. punktam, ja tūristu mītņu (ēku) skaits nav lielāks par 5 ēkām, šā būvnormatīva 4.1. apakšnodaļā noteiktās vides pieejamības prasības ir jāparedz vismaz vienā ēkā. Pārējās tūristu mītnēs (ēkās) var neparedzēt vides pieejamību. Secīgi, tūristu mītnei (brīvdienu mājas; kadastra apzīmējums 64780130108003) ir jāatbilst vides pieejamības prasībām. Vienlaikus būtu jānorāda, ka tūristu mītnes (brīvdienu mājas; kadastra apzīmējums 64780130108003) antresols (guļamplatforma; pusstāvs, ko balkona veidā iekārto telpā, lai paplašinātu tās derīgo platību, un kas neizpilda stāva prasības) nav uzskatāma par stāvu un to saskaņā ar Latvijas būvnormatīvu LBN 211-15 “Dzīvojamās ēkas” 7. punktu neieskaita stāvu skaitā.

Papildus norādām, ka ēka ar kadastra apzīmējumu 64780130108001 (apbūves laukums – 24 m2) un ar kadastra apzīmējumu 64780130108002 (apbūves laukums – 17 m2) saskaņā ar Ministru kabineta 19.08.2014. noteikumu Nr.500 “Vispārīgie būvnoteikumi” 1. pielikumu nav uzskatāms par II grupas ēkām, bet I grupas ēkām, proti, mazēkām (vienstāva ēka, t. sk. nojume un palīgēka, kuras apbūves laukums nav lielāks par 25 m2).

|  |  |
| --- | --- |
| Valsts sekretāra vietnieks | E. Valantis |